Clément Rodier

**Marie-Clément Rodier** (født **Vital Rodier**; 1839–1904) var en fransk katolsk lekbror tilhørende de kontemplative karteuserne og senere i livet spiritanerne, som var misjonærer i Algerie. 

Citrusfrukten klementin er oppkalt etter ham.

## Liv og virke
### Bakgrunn
Vital Rodier ble født i kantonen Saint-Germain-l'Herm, foreldrene hans var Jean Rodier (1811-1887) og Jacqueline Communal (1809-1896). Han var bestemt for en religiøs livsvei, og i en alder av tretten år sluttet han seg til karteuserne ved det karteusiske klosteret Valbonne, hvor en av onklene hans var prior. 

### Klosterliv
Etter to års studier imøtekom ikke hans skjøre helse kravene til *Consuetudines Cartusiae s*om styrte ordenens liv. Deretter fulgte han en farbror, André Rodier, til Algerie, til *Petits Frères de l'Annonciation* som tok seg av et barnehjem etablert i 1849 i Misserghin, et sted 21 kilometer sørvest for Oran.

Barnehjemmet var understilt bispestolen i Oran; det var på en gård med en rekke verksteder for opplæring av foreldreløse barn midt på en tomt på flere hundre hektar. Broder Vital Rodier avla sine enkle løfter i dette instituttet den 31. mai 1859, deretter sine evige løfter den 13. november 1866, og tok da navnet broder Marie-Clément.

Broder Clément, som han vanligvis ble kalt, visste fra sin bakgrunn å ta vare på trær og planter. Han skulle dermed ta vare på hagen og plantasjene til barnehjemmet: han plantet vinstokker på 35 hektar, en rosenhage som samlet seks hundre varianter av roser og satte opp en barnehage på rundt tjue hektar som hadde mange arter av trær og busker som de pleide å selge til bønder i regionen.

Man skylder ham introduksjonen til Algerie av flere hundre arter av skog-, frukt- og prydtrær. Broder Clément utførte podeeksperimenter på flere forskjellige planter og var også interessert i klimatologi, og registrerte gjennomsnittstemperatur og nedbør i nesten 40 år.

### Clementinen
Rundt århundreskiftet 18/1900-årene var hans klostersamfunn i ferd for å gå i oppløsning, og etter at pave Leo XIII i 1901 opphevet fellesskapet og anbefalte at de gikk inn i en annen orden, gikk han og de øvrige munkene i februar 1902 over til spiritanernes misjonskongregasjon.

Clément drev også med fruktdyrking. Utviklingen av klementinen, som han hadde drevet frem over en ti års tid på fruktmarkene ved barnehjemmet i Misserghin, tilskrives ham. Han beskrev klementinen vitenskapelig i 1902. Den er en hybrid som ble utviklet fra pomeransen (Sevilla-appelsinen) og mandarinen. Navnet klementin er en oppkalling etter ham.

Om oppdagelsen var helt unik, er ikke sikkert. Men hans vitenskapelige beskrivelse av frukten er definitivt hans, og den første. Klementinen er omtrent identisk med en mandarinlignende frukt som er blitt dyrket i det sørlige Kina i lengre tid, i provinsene Guangdong og Guangxi. Pomeransen har likesom mandarinen bakgrunn fra samme område. 

Det var Cléments beskrivelse av hybriden som gjorde den kjent og etterhvert gjorde at den ble dyrket i store deler av de citrusdyrkende områder i verden. Grunnen er, foruten smaken som er nokså lik mandarinens, at den er meget lett å skrelle, og har ytterst få steiner.

Broder Clément Rodier ble gravlagt i Misserghin: Hans grav ble, i likhet med de andre kolsterbrødrenes, jevnet med jorden og dekket med gress etter munkenes avreise og nasjonaliseringen av barnehjemmet, etter at Algerie vant sin uavhengighet. Levlingene etter broder Clément ble overført til ossuariet i klosteret for Treenighetssøstrene på stedet.

## Litteratur
* Louis Trabut: « Une nouvelle tangerine, la clémentine », i *Bulletin de la Direction de l'Agriculture (Gouvernement Général de l'Algérie)*, n°35, 1902, pp.21-35
* Louis Trabut: « L'hybridation des citrus : une nouvelle tangerine, la clémentine », i *Revue d'Horticulture*, n°74, Paris, 1902, pp.232-234
* Louis Trabut: « La clémentine, les hybrides du *Citrus nobilis* », i *Direction de l'Agriculture et de la Botanique (Algérie)*, n°67, 1926
* Théophile Bignand et Annie Blanc: « Une centenaire qui se porte bien : la clémentine », i *L'Algérianiste*, n°58, juin 1992
* René Charrier: *Les Frères Courage. Mémoire Spiritaine, Études et Documents 1*, Paris, éd. Congrégation du Saint-Esprit, 1994 pp.62-69

## Referanser


## Eksterne lenker
* Detaljert biografi  på fransk